CELEX: 62019CA0107
Language: hr
Date: 2021-09-09 00:00:00
Title: Predmet C-107/19: Presuda Suda (deseto vijeće) od 9. rujna 2021. (zahtjev za prethodnu odluku koji je uputio l’Obvodní soud pro Prahu 9 – Češka Republika) – XR/Dopravní podnik hl. m. Prahy, akciová společnost („Zahtjev za prethodnu odluku – Socijalna politika – Direktiva 2003/88/EZ – Organizacija radnog vremena – Pojmovi „radno vrijeme” i „vrijeme odmora” – Stanka tijekom koje je radnik obvezan biti spreman otići na intervenciju u roku od dvije minute – Nadređenost prava Unije”)

15.11.2021   
            
            
               HR
            
            
               Službeni list Europske unije
            
            
               C 462/7
            
         
      Presuda Suda (deseto vijeće) od 9. rujna 2021. (zahtjev za prethodnu odluku koji je uputio l’Obvodní soud pro Prahu 9 – Češka Republika) – XR/Dopravní podnik hl. m. Prahy, akciová společnost
      (Predmet C-107/19) (1)
      
      („Zahtjev za prethodnu odluku - Socijalna politika - Direktiva 2003/88/EZ - Organizacija radnog vremena - Pojmovi „radno vrijeme” i „vrijeme odmora” - Stanka tijekom koje je radnik obvezan biti spreman otići na intervenciju u roku od dvije minute - Nadređenost prava Unije”)
      (2021/C 462/05)
      Jezik postupka: češki
      
         Sud koji je uputio zahtjev
      
      Obvodní soud pro Prahu 9
      
         Stranke glavnog postupka
      
      
         Tužitelj: XR
      
         Tuženik: Dopravní podnik hl. m. Prahy, akciová společnost.
      
         Izreka
      
      
                  1.
               
               
                  Članak 2. Direktive 2003/88/EZ Europskog parlamenta i Vijeća od 4. studenoga 2003. o određenim vidovima organizacije radnog vremena treba tumačiti na način da je „radno vrijeme” u smislu te odredbe stanka dodijeljena radniku tijekom njegova radnog vremena unutar koje on mora moći otići na intervenciju u roku od dvije minute u slučaju potrebe, ako iz sveobuhvatne ocjene svih relevantnih okolnosti proizlazi da su ograničenja nametnuta tom radniku tijekom predmetne stanke takve prirode da objektivno i u velikoj mjeri utječu na njegovu mogućnost slobodnog upravljanja vremenom tijekom kojeg njegove profesionalne usluge nisu tražene i mogućnost da to vrijeme posveti vlastitim interesima.
               
            
                  2.
               
               
                  Načelo nadređenosti prava Unije treba tumačiti na način da mu se protivi to da, u skladu s nacionalnim postupovnim pravom, nacionalni sud, odlučujući nakon što je njegovu odluku ukinuo viši sud, bude vezan pravnom ocjenom tog višeg suda ako ta ocjena nije u skladu s pravom Unije.
               
            
         (1)  SL C 131, 8. 4. 2019.